FI
26.8.2022
Euroopan unionin virallinen lehti
C 323/115
3.
Yleistä 3.1 ETSK pitää Venäjän sotilaallista hyökkäystä Ukrainaan valtavana iskuna energiaunionin turvallisuudelle, toiminnalle ja suorituskyvylle sen lisäksi, että se on kauhistuttava tilanne Ukrainalle ja sen kansalle.
Kyseessä on suurin turvallisuusuhka Euroopan yhdentymisen historiassa.
Se edellyttää EU:n strategisten ja turvallisuusprioriteettien uudelleenmäärittelyä ja mukauttamista sekä asianmukaisten välineiden valmistelua näiden painopisteiden täytäntöönpanoa varten mahdollisimman pian.
3.2 ETSK kehottaa EU:n toimielimiä ennakoimaan paremmin tulevia turvallisuusuhkia sekä kiinnittämään enemmän huomiota toimitusvarmuuteen ja toimitusten diversifiointiin sekä varmistamaan paremman yhteisvastuullisuuden EU:n jäsenvaltioiden välillä.
Turvallisuusuhka on myös paljastanut tarpeen nopeuttaa uusiutuvien energialähteiden käyttöönottoa, jotta pystytään vähentämään EU:n riippuvuutta fossiilisista polttoaineista ja varmistamaan vihreän kehityksen ohjelman tavoitteiden saavuttaminen.
3.3 ETSK panee merkille Euroopan komission yksityiskohtaisen kertomuksen, jossa arvioidaan Euroopan unionin energia- ja ilmastopolitiikkojen muutosta ja täytäntöönpanon edistymistä.
Se arvioi myönteisesti EU:n edistymistä ilmastotavoitteiden saavuttamisessa ja suhtautuu myönteisesti sellaisten osa-alueiden kartoittamiseen, joilla on vielä paljon tehtävää.
Vuonna 2020 covid-19-pandemialla oli jokseenkin myönteinen vaikutus hiilidioksidipäästöjen vähenemiseen, koska se vähensi energiankulutusta ja siten myös sen tuotantoa.
Vuoden 2021 talouskasvu kuitenkin lisäsi kysyntää, mikä yhdessä muiden tekijöiden kanssa vaikutti energian hintaa nostavasti.
ETSK on tyytyväinen siihen, että energian hintoja koskevassa komission tiedonannossa (1) mahdollistettiin avun ja tuen antaminen nopeasti heikossa asemassa oleville, jotta voidaan puuttua hintasokin kielteisiin vaikutuksiin.
Komitea kiinnittää tähän huomiota asiakokonaisuuteen TEN/761 kuuluvassa lausunnossaan (2).
3.4 ETSK kannustaa Euroopan komissiota seuraamaan energian hintojen kehitystä hyvin tiiviisti ja ehdottaa, että hintojen kehitystä koskevat tilastotiedot sisällytettäisiin seuraavaan energiaunionin tilaa koskevaan katsaukseen.
Tässä yhteydessä komitea huomauttaa, että tarvitaan johdonmukaisempaa tietoa, jotta voidaan saada tarkka kuva markkinoista.
3.5 Kuten aiemmissakin lausunnoissaan, ETSK korostaa, että vihreä siirtymä on toteutettava oikeudenmukaisesti niin, että ketään ei jätetä jälkeen.
Siirtymä ei ole ainoastaan tekninen vaan myös taloudellinen ja yhteiskunnallinen.
Säännöllinen vuoropuhelu kansalaisten ja kansalaisyhteiskunnan, myös työmarkkinaosapuolten, kanssa erityisesti muutosvaiheessa olevilla alueilla auttaa varmistamaan, että ilmasto- ja energiapolitiikan tavoitteita pidetään sosiaalisesti houkuttelevina ja että ne saavutetaan mahdollisimman vähäisin sosioekonomisin kustannuksin.
Vähintään yhtä tärkeää kuin vuoropuhelun syventäminen on lunastaa lupaus integroida kansalaiset aktiivisesti markkinoille, tehdä heistä tuottajakuluttajia ja ottaa heidät mukaan uusiin arvonmuodostusmahdollisuuksiin.
Yksittäisten välineiden toimintavalmiuteen saattamisen laatu ja rahoitus sekä niiden konkreettinen soveltaminen jäsenvaltioissa on tässä yhteydessä ratkaisevan tärkeää.
Työmarkkina­ osapuolten näkemysten huomioon ottamisen on sen vuoksi oltava tulevien vuoropuhelujen keskeinen tavoite, ja se on keskeinen edellytys onnistuneen ja oikeudenmukaisen siirtymän toteuttamiselle.
3.6 Energiaunionin tilaa koskevaan katsaukseen olisi sisällytettävä myös jakso, jossa käsitellään toimia oikeudenmu­ kaisen siirtymän toteuttamiseksi ja esitellään esimerkkejä jäsenvaltioissa ja Euroopan tasolla onnistuneesti toteutetuista toimenpiteistä.
ETSK korostaa, että oikeudenmukainen siirtymä ei pidä sisällään ainoastaan siirtymän rahoittamista.
Siihen kuuluu myös tavoite luoda kunnollisia ja laadukkaita työpaikkoja ja tarjota sosiaaliturvaa, ja se edellyttää erityistoimia alueellisella tasolla.
3.7 ETSK toivoisi kuudenteen vuosittaiseen katsaukseen aiempaa tasapainoisempaa tapaa tarkastella energiaunionin erityisiä osa-alueita.
Siinä käsitellään kattavasti energiatehokkuutta ja hiilestä irtautumista, jotka ovat tällä hetkellä keskeisiä poliittisia painopisteitä.
Turvallisuuteen, solidaarisuuteen ja luottamukseen, tutkimukseen, innovointiin ja kilpailukykyyn sekä näiden alojen haasteisiin ja saavutuksiin ei kuitenkaan kiinnitetä riittävästi huomiota.
3.8 ETSK on harmistunut erityisesti siitä, että aiempien katsausten tapaan Euroopan energiaunionin keskeisiä tavoitteita ei nytkään käsitellä lainkaan tai käsitellään vain sivumennen.
Muistettakoon, että aikomuksena oli mm. vähentää riippuvuutta tuonnista, asettaa kansalaiset energiaunionin keskiöön ja varmistaa EU:n maailmanlaajuinen johtoasema uusiutuvan energian alalla.
Vuotuisissa katsauksissa olisi suotavaa myös analysoida perinpohjaisesti näitä keskeisiä kysymyksiä ja kartoittaa selkeästi mahdolliset puutteet, jotta voidaan tarvittaessa kehittää uusia aloitteita.
Käsillä olevassa katsauksessa ei päästä lähellekään tätä.
Esimerkiksi ETSK:lle tärkeää kysymystä lähienergian kehittämisestä ei käsitellä kunnolla.
ETSK odottaa, että komissio esittää vuoden 2022 katsauksessa erillisissä luvuissa asiaa koskevia selkeitä tietoja.
(1) (2)
COM(2021) 660 final.
EUVL C 275, 18.7.2022, s. 80.